kalixlouiis/myanmar-wikipedia-corpus huggingface dataset:
Hosting Service တွေအနေနဲ့ Shared, Reseller, Virtual Private Server (VPS), Dedicated Web Hosting စတာတွေအပြင် Wordpress Website များအတွက် သီးသန့် Hosting များကိုလည်း ဝန်ဆောင်မှုပေးတဲ့ ကုမ္ပဏီတစ်ခု ဖြစ်ပါတယ်။
သမိုင်းကြောင်း HostGator ကို ဖလော်ရီဒါ အတ္တလန်တိတ် တက္ကသိုလ်မှ ကျောင်းသားတစ်ဦးဖြစ်တဲ့ Brent Oxley ဆိုတဲ့သူက ၂၀၀၂ ခုနှစ် အောက်တိုဘာလမှာ စတင်တည်ထောင်ခဲ့ပါတယ်။
၂၀၀၆ ခုနှစ်မှာ ကုမ္ပဏီကို ဖလော်ရီဒါပြည်နယ် Boca Raton မှာရှိတဲ့ မူလရုံးနေရာကနေ ဟူစတန်မြို့၊ တက္ကဆပ်ပြည်နယ် မှာရှိတဲ့ စတုရန်းပေ ၂၀၀၀၀ ကျယ်တဲ့ အဆောက်အဦအသစ်သို့ ပြောင်းရွှေ့ခဲ့ပါတယ်။
၂၀၀၆ ခုနှစ် ဇွန်လမှာ ကုမ္ပဏီရဲ့ ပထမဆုံး နိုင်ငံတကာရုံးခွဲကို ကနေဒါ မှာ ဖွင့်လှစ်ခဲ့ပါတယ်။
၂၀၀၈ ခုနှစ်မှာ HostGator ကုမ္ပဏီဟာ Inc. မဂ္ဂဇင်းရဲ့ အမေရိကန်ပြည်ထောင်စုအတွင်း မြန်မြန်ဆန်ဆန် တိုးတက်လာတဲ့ ကုမ္ပဏီများစာရင်းရဲ့ အဆင့် (၂၁) မှာ ထည့်သွင်းဖော်ပြခဲ့ပြီး၊ တက္ကဆက်ပြည်နယ် Houston-Sugar Land-Baytown မှာဆိုရင် အဆင့် (၁) အဖြစ် ဖော်ပြခဲ့ပါတယ်။
၂၀၀၈ ခုနှစ်မှာ HostGator ဟာ "Unlimited (အကန့်အသတ်မရှိ)" ဆိုတဲ့ ဝန်ဆောင်မှုတွေပေးထားတယ်ဆိုတဲ့ အခြားသော ပြိုင်ဘက်ကုမ္ပဏီနဲ့ ယှဉ်ပြိုင်ဖို့အတွက် ပြင်ဆင်ခဲ့ပါတယ်။
HostGator ရဲ့ Hosting တွေမှာကြည့်လိုက်ရင် Bandwidth - Unmetered, Subdomains - Unlimited ဆိုတာတွေကို တွေ့နိုင်ပါတယ်။
ဒီပြိုင်ပွဲထဲ ဝင်နိုင်ဖို့အတွက် HostGator Founder ဖြစ်တဲ့ Brent Oxley တစ်ယောက် ဝန်ထမ်းအင်အား တိုးမြှင့်တာမျိုးတွေ ပြုလုပ်ခဲ့ပါတယ်။
ဒီလိုမျိုး လှုပ်ရှားမှုကနေ ရောင်းအား အနည်းဆုံး ၃၀ ရာခိုင်နှုန်းအထိ တိုးလာဖို့အတွက် ရည်မှန်းခဲ့ပါတယ်။
၂၀၁၀ ခုနှစ်မှာတော့ တက္ကဆပ်ပြည်နယ်၊ အော်စတင်မြို့ မှာ HostGator ရုံးခန်းတစ်ခု ထပ်တိုးဖွင့်လှစ်ခဲ့ပါတယ်။
၂၀၁၁ ခုနှစ် မေလမှာ HostGator ဟာ အိန္ဒိယနိုင်ငံ Nashik ၊ Maharashtra မှာ ရုံးခန်းတစ်ခု နှင့် ဒေတာစင်တာတစ်ခုဖွင့်လှစ်ခဲ့ပါတယ်။
၂၀၁၂ ခုနှစ်၊ ဇူလိုင်လ ၁၃ ရက်နေ့မှာတော့ HostGator ကို Endurance International Group (EIG) ထံ အမေရိကန်ဒေါ်လာ (299.8) သန်းနဲ့ ရောင်းချခဲ့ပြီး ဒေါ်လာ (227.3) သန်းကို ငွေသားနဲ့ ပေးချေခဲ့ပါတယ်။
၂၀၁၂ ခုနှစ် ဇွန်လ ၂၁ ရက်နေ့မှာ CEO နှင့် တည်ထောင်သူဖြစ်တဲ့ Brent Oxley က HostGator ကိုရောင်းချကြောင်း တရားဝင်ကြေညာခဲ့ပြီး၊ သူ့ရဲ့ဝန်ထမ်းတွေနဲ့ အသုံးပြုသူ user တွေကို စိတ်မပူကြဖို့၊ ဘာလို့လဲဆိုတော့ Oxley အနေနဲ့ ကုမ္ပဏီကို ရောင်းချလိုက်ပေမယ့် HostGator အသုံးပြုထားတဲ့ အဆောက်အဦတွေကို ဆက်လက်ပိုင်ဆိုင် နေသေးကြောင်း ပြောကြားခဲ့ပါတယ်။
Oxley က သူ့အနေနဲ့ ကလေးတွေမရခင်မှာ ကမ္ဘာပတ်ပြီး ခရီးသွားချင်တဲ့အကြောင်းကိုလည်း ပြောခဲ့ပါသေးတယ်။
ဒါ့အပြင် HostGator ရဲ့ ငွေပေးချေမှုပိုင်းနဲ့ register လုပ်တဲ့အပိုင်းတွေမှာ တည်ငြိမ်မှုရှိအောင် လုပ်ဆောင်ဖို့ ပျက်ကွက်မှုများနဲ့ ပတ်သက်ပြီးတော့လည်း ပွင့်ပွင့်လင်းလင်း ပြောကြားခဲ့ပြီး၊ ဒီအချက်တွေကို ဖြေရှင်းသွားနိုင်မယ်လို့လည်း မျှော်လင့်ကြေျာင်း ထပ်လောင်း ပြောကြားခဲ့ပါသေးတယ်။
၂၀၁၅ ခုနှစ်မှာ HostGator ဟာ WordPress ဝဘ်ဆိုဒ်များအတွက် အထူးပြုလုပ်ထားတဲ့ Optimized WP Hosting ကို စတင်ထည့်သွင်း ဝန်ဆောင်မှုပေးခဲ့ပါတယ်။
၂၀၁၅ နှစ်ကုန်ပိုင်းမှာ ပိုင်ဆိုင်သူ EIG ဟာ ဘရာဇီး ၊ ရုရှား ၊ အိန္ဒိယ ၊ တရုတ် ၊ တူရကီ နဲ့ မက္ကဆီကို နိုင်ငံတွေရဲ့ ဘာသာစကားကို အသုံးပြုထားတဲ့ HostGator ရဲ့ Local Website တွေကို ပြုလုပ်ခဲ့ပါတယ်။
2019 ခုနှစ်အထိ၊ HostGator သည် United Kingdom နှင့် Australia ရှိ web hosting ဝန်ဆောင်မှုကိုလည်း ပေးဆောင်ထားပါသည်။
အဖြစ်အပျက်များ 2006 Trojan တိုက်ခိုက်မှု ၂၀၀၆ ခုနှစ်မှာ HostGator ဟာ Trojan တိုက်ခိုက်မှုခံခဲ့ရပြီး၊ စက်ပေါင်း ၂၀၀ ကျော်ကို ထိခိုက်ခဲ့ပါတယ်။
2012 Social Engineering Attack ၂၀၁၂ ခုနှစ် မေလမှာ UGNazi ဆိုတဲ့ ကွန်ပြူတာဟက်ကာ အဖွဲ့ဟာ ဝဘ် ဆာဗာ ငွေတောင်းခံခြင်းဆော့ဖ်ဝဲရေးဆွဲသူ WHMCS ရဲ့ ဝဘ်ဆာဗာကို Social Engineering Attack ဆိုပြီး ဟက်ခ်လုပ်ခဲ့ပါတယ်။
ဒီနောက်မှာ UGNazi အဖွဲ့က Web Host အသုံးပြုသူတွေရဲ့ အချက်အလက်နဲ့ Credit ကတ်တွေ၊ ဝဘ်ဆိုဒ်ဖိုင်တွေနဲ့ cPanel ဖွဲ့စည်းမှုပုံစံများပါရှိတဲ့ WHMCS ၏ SQL ဒေတာဘေ့စ်ကို လူသိရှင်ကြားဖော်ပြခဲ့ပါတယ်။
ဒီတိုက်ခိုက်ခံရမှုမှာ Hostgator လည်း ပါဝင်ခံစားခဲ့ရပါတယ်။
ဒီပြဿနာပြီးနောက် WHMCS အဖွဲ့ဝင်များတွေဆီ Password များကို ပြောင်းလဲဖို့အတွက် အီးမေးလ်ပို့ခဲ့ပါတယ်။
2013 ဝန်ဆောင်မှုပြတ်တောက်မှု HostGator ကို Endurance International ကနေ ဝယ်ယူပြီးစအချိန်မှစပြီး ဆာဗာပြတ်တောက်မှုနဲ့ စက်ရပ်မှုတွေ ပိုမိုဖြစ်ပွားခဲ့ပါတယ်။
ကြီးကြီးမားမား ပြတ်တောက်မှုအနေနဲ့ ၂၀၁၃ ခုနှစ် ဩဂုတ်လ ၂ ရက်နဲ့ ၂၀၁၃ ခုနှစ် ဒီဇင်ဘာ ၃၁ ရက်နေ့တွေမှာ Provo၊ Utah မှာရှိတဲ့ Endurance International Group ရဲ့ဒေတာစင်တာမှာ Bluehost ၊ HostGator၊ Hostmonster နဲ့ JustHost တို့ရဲ့ သုံးစွဲသူထောင်ပေါင်းများစွာကို ထိခိုက်ခဲ့သော ကွန်ရက်ပြတ်တောက်မှုများကြုံတွေ့ခဲ့ရပါတယ်။
2019 ခုနှစ် 2019 ခုနှစ် ဇန်နဝါရီလမှာ TechCrunch ရဲ့ နာမည်ကြီး bug လိုက်ရှာသူ Paulos Yibelo ဟာ Bluehost ၊ DreamHost ၊ OVH ၊ iPage နဲ့ HostGator စတဲ့နေရာတွေမှာ အားနည်းချက် အကြီးစားတွေကို တွေ့ရှိခဲ့တယ်လို့ ဖော်ပြခဲ့ပါတယ်။
ကိုးကား ပြင်ပလင့်များ ကဏ္ဍ:HostGator။
စေတနာဟူသော အာဟာရကို မနောသဉ္စေတနာဟာရဟု ခေါ်သည်။
ဖားအောက်တောရဆရာတော်၏ မနောသေဉ္စတနာဟာရပိုင်းဖတ်ပါ မိမိဆိုင်ရာ အကျိုးများကို အခြားသော အကြောင်းတရားတို့ထက် လွန်လွန်ကဲကဲ ဆောင်တတ် ဖြစ်စေတတ်သော အာဟာရ တရား ၄-ပါးတို့တွင် စေတနာသည် မနောသဉ္စေတနာဟာရဟူသော အမည်ဖြင့် ပါဝင်သည် (မ၊၁၊၅၈-၉။
သံ၊၁၊၂၅၃-၄၊ ၃၂၂။
သင်္ဂဟ၊၁၂၁)။
တိပိဋကအဘိဓာန် အတွဲ-၇ စေတနာက ဘဝသုံးပါးကို ဖြစ်စေ မနောသဉ္စေတနာဟာရခေါ် ယင်း စေတနာသည် ကာမပဋိသန္ဓေ ဝိညာဉ်ဟူသော ကာမဘဝ, ရူပပဋိသန္ဓေ ဝိညာဉ်ဟူသော ရူပဘဝ, အရူပပဋိသန္ဓေ ဝိညာဉ်ဟူသော အရူပဘဝအားဖြင့် ဘဝ ၃-ပါးတို့ကို ဖြစ်စေသည် (မ၊ဋ္ဌ၊၁၊၂၁၃။
ဝိသုဒ္ဓိ၊ဋီ၊၁၊၄၁၄။
ဝိဘာဝိနီ၊၂၂၄)။
စေတနာ ကြောင့် ဝဋ်ဒုက္ခရ မနောသဉ္စေတနာဟာရ၌ ကြောက်မက်ဖွယ်ရာ ဘေးကြီးတစ်ခုရှိသည်။
ယင်းကား အမျိုးမျိုးသော သံသရာ ဝဋ်ဒုက္ခကို ရရှိခံစားရမည့် ဘဝ ၃-ပါးကို ဖြစ်စေနိုင်သော ကုသိုလ်, အကုသိုလ်ကံကို ပြုလုပ် အားထုတ်မိခြင်းပင် ဖြစ်သည်၊ ယင်းသို့ ပြုလုပ်အားထုတ်မိခြင်းကြောင့် ဘဝ ၃-ပါးကို ရရှိကာ အမျိုးမျိုးသော သံသရာ ဝဋ်ဒုက္ခကို ရရှိ ခံစားကြရပေသည် (မ၊ဋ္ဌ၊၁၊၂၁၄-၅။
သံ၊ဋ္ဌ၊၂၊၂၅-၆)။
မီးကျီးတွင်းနှင့် တူသော စေတနာ မနောသဉ္စေတနာဟာရကို မီးကျီးတွင်း ဥပမာဖြင့် နှိုင်းယှဉ် မှတ်သားသင့်သည်၊ အလျှံ, အခိုးမရှိ ရဲရဲညိသော မီးကျီးခဲတို့ဖြင့် ပြည့်နေသော မီးကျီးတွင်းသို့ အသက်ရှည်ကြာ အနာမဲ့လျက် ချမ်းသာစွာ နေလိုသော ယောက်ျားတစ်ယောက်ကို ခွန်အားဗလ ကြီး မားလှသည့် ယောက်ျား ၂-ယောက်တို့က ဆွဲငင် တွန်းချသကဲ့သို့ မနောသဉ္စေတနာဟာရခေါ် ကုသိုလ်, အကုသိုလ်စေတနာသည် ပြုလုပ်အားထုတ်သူ ဗာလပုထုဇဉ်တို့ကို ဘဝ ၃-ပါးသို့သာ ဆွဲငင် တွန်းချပေသည်၊ ဤ ဥပမာ၌ မီးကျီးတွင်းနှင့် ဘဝ ၃-ပါး, ချမ်းသာစွာနေလိုသော ယောက်ျားနှင့် ဝဋ်တရားကို လိုလားတောင့်တသူ ဗာလပုထုဇဉ် ဆွဲငင် တွန်းချသူ ယောက်ျား ၂-ယောက်နှင့် ကုသိုလ် အကုသိုလ်စေတနာ ဆွဲငင်ရာအခါ နှင့် ကုသိုလ်အကုသိုလ်စေတနာကို ပြုလုပ် အားထုတ်ရာအခါတို့ တူညီကြသည် (သံ၊၁၊၃၂၄။
မ၊ဋ္ဌ၊၁၊၂၁၇။
သံ၊ဋ္ဌ၊၂၊၁၀၄)၊ မနောသဉ္စေတနာဟာရ တရားအားလုံး ဤ၌ ထူးခြားသော အကြောင်းတရား ဖြစ်သည့် ဘဝ ၃-ပါးကို ဖြစ်စေနိုင်သော လောကီကုသိုလ် အကုသိုလ်စေတနာ ၂၉-ခုကိုသာ “မနောသဉ္စေတနာဟာရ”ဟု ဆိုရသော်လည်း သာမညအားဖြင့် ယှဉ်ဖက်စိတ် စေတသိက်နာမ်တရားနှင့် စိတ္တ, ပဋိသန္ဓေ ကမ္မဇရုပ်တရားတို့ကို ဖြစ်စေနိုင်သော ကုသိုလ်, အကုသိုလ်, ဝိပါက်, ကိရိယာစေတနာ အားလုံးကိုလည်း မနောသဉ္စေတနာဟာရဟုပင် ခေါ်ဆိုထိုက်သည် (မ၊ဋ္ဌ၊၁၊၂၁၃။
သံ၊ဋ္ဌ၊၂၊၂၄-၅။
အဘိ၊ဋ္ဌ၊၁၊၁၉၇။
မ၊ဋီ၊၁၊၃၁၁။
အံ၊ဋီ၊၂၊၂၈)။
အာဟာရပစ္စည်း မနောသဉ္စေတနာဟာရသည် ဘဝ ၃-ပါးကို ဖြစ်စေ၏ဟု ဆိုရာ၌ သုတ္တန်နည်းအားဖြင့်သာ ဆိုခြင်းဖြစ်သည်၊ အဘိဓမ္မာ ပဋ္ဌာန်းပါဠိတော်၌ကား တပြိုင်နက် အတူတကွဖြစ်ကြသည့် စိတ်, စေတသိက်နာမ်တရား နှင့် စိတ္တဇ ပဋိသန္ဓေကမ္မဇရုပ်တရားတို့ကို ဖြစ်စေနိုင်သည့် သဟဇာတ စေတနာသည်သာ “အာဟာရပစ္စည်း” အဖြစ်ဖြင့်လာရှိ၍ အတူတကွမဖြစ်ပဲ နောင်မှဖြစ်ပေါ်လာမည့် အကျိုး တရားတို့ကို ဖြစ်စေနိုင်သည့် နာနာက္ခဏိက စေတနာသည် “အာဟာရပစ္စည်း” အဖြစ်ဖြင့် မလာရှိပေ (ပရမတ္ထဒီပနီ၊၃၅၀)။
'''နဝကနိပါတ် - ၄၃၇။
ပူတိမံသဇာတ် ဆိတ်မကို စားလို၍ သေဟန် ဆောင်နေသော မြေခွေးသည် ခေါင်းထောင်ကြည့်မိသဖြင့် ဆိတ်မ သိ၍ အကြံပျက်ခြင်း အကြောင်း။
ပစ္စုပ္ပန်ဝတ္ထု စက္ခုန္ဒြေစောင့်မှု ဟောကြားပြု နတ်လူတို့ဆရာ ဖြစ်တော်မူသော မြတ်စွာဘုရားသည် ဇေတဝန်ကျောင်း၌ သီတင်း သုံးတော်မူစဉ် ရဟန်းတို့သည် စက္ခုစသောဣန္ဒြေတို့ကို မစောင့်ရှောက်ကြကုန်၊ ထိုအခါ မြတ်စွာဘုရားသည် ရဟန်းတို့ကိုခေါ်တော်မူ၍- “ချစ်သား ရဟန်းတို့...ရူပါရုံစသည်တို့ကို ကြည့်ရှုသည်ရှိသော် သုဘ၏ အစွမ်းဖြင့် မကြည့်ရှုကြကုန်ရာ၊ အသုဘ၏အစွမ်းဖြင့်သာ ကြည့်ရှုကြကုန်ရာ၏၊ ကြည့်ရှုသင့်သောကာလ၊ မကြည့်ရှုသင့်သော ကာလရှိကုန်၏၊ ကြည့်ရှုသင့်သောကာလ၌ ကြည့်ရှုကြကုန်ရာ၏၊ မကြည့်ရှုသင့်သောကာလ၌ မကြည့်ရှုကုန်ရာ၊ မကြည့်ရှုသင့်သောကာလ၌ ကြည့်ရှုသည်ရှိသော် ကိလေသာတို့သည်ဖြစ်ကုန်၏” ဟုမိန့်တော်မူကာ အောက်ပါအတိတ်ဇာတ်ကို ဆောင်တော်မူသတည်း။
အတိတ်ဝတ္ထု ဆိတ်တို့လှည့်စား ခွေးလင်မယား လွန်လေပြီးသောအခါ ဗာရာဏသီပြည်ဝယ် ဗြဟ္မဒတ်မင်း မင်းပြုသည်ရှိသော်ဘုရားအလောင်းသည် ဟိမဝန္တာ အရပ်ဝယ် တောစိုးသစ်ပင်ကြီးတခု၌ ရုက္ခစိုးနတ်ဖြစ်လေ၏၊ ထိုတော၌ တောင်ခေါင်းတခုဝယ် အရာမက များစွာသော ဆိတ်တို့သည်နေကုန်၏၊ ထိုဆိတ်တို့နေရာ မနီးမဝေးအရပ် တောင်ခေါင်းတခုဝယ် ပူတိမံသမည်သော မြေခွေးသည် ပဝေဏီမည်သော မယားခွေးမနှင့် နေလေ၏။
တနေ့သ၌ မြေခွေးလင်မယားတို့သည် ကျက်စားလတ်သော် ဆိတ်တို့ကိုမြင်၍ ဥပါယ်တမျဉ်ဖြင့် ဆိတ်တို့ကိုသတ်၍ စားမည်ဟုကြံစည်လျက် ဆိတ် တကောင် တကောင် သတ်၍စားခဲ့၏၊ ဆိတ်သားတို့ကိုစားရသဖြင့် မြေခွေးလင် မယားတို့သည် အားနှင့်ပြည့်စုံကုန်၏၊ ဝဖြိုးကုန်၏၊ ဆိတ်တို့လည်း တဖြည်းဖြည်း ကုန်ခြင်းသို့ရောက်လေ၏။
ဆိတ်မစားချင် ဥပါယ်ဆင် ထိုဆိတ်တို့တွင် မေဏ္ဍကမာတာမည်သော ဆိတ်မတကောင်ကား ပညာရှိ၏၊ ဥပါယ်တမျဉ်၌ လိမ်မာ၏၊ ပူတိမံသ မြေခွေးသည် ထိုဆိတ်မကို သတ်ခြင်းငှါ မတတ်နိုင်ချေ၊ တနေ့သ၌ မယားနှင့်တကွ တိုင်ပင်လတ်သော် “ဆိတ်တွေကုန်ခဲ့ပြီ၊ မေဏ္ဍကမာတာ ဆိတ်မတကောင်သာ ကျန်တော့သည်၊ ထိုဆိတ်မကို ဥပါယ်တမျဉ်ဖြင့် သတ်ရန် သင့်၏၊ သို့အတွက် သင်သည် ထိုဆိတ်မထံသွား၍ အဆွေခင်ပွန်းဖွဲ့ချေ၊ သင်တို့ အဆွေခင်ပွန်းဖြစ်လတ်သော် ငါသေဟန်ပြု၍ နေမည်၊ ထိုအခါ သင်သည် ဆိတ်မကို ငါ့လင်သေခဲ့ပြီ၊ ငါ့မှာ သင်မှ တပါး ကိုးကွယ်ရာမရှိ လိုက်ခဲ့ပါ၊ အလောင်းကိုသင်္ဂြိုဟ်ရ အောင်ဟု ပြောဆိုပြီးလျှင် ခေါ်၍လာခဲ့၊ အနီးရောက်သောအခါ ငါထ၍ ကိုက်မည်”ဟု ပြောဆိုမှာထား၍ ဆိတ်မထံ လွှတ်လိုက်၏။
ပရိယာယ်ပြောကာ ဆိတ်ခေါ်ရာ မြေခွေးမသည် လင်အကြံပေးသောအတိုင်း သဘောကျ၍ ဆိတ်မထံသွားကာ အဆွေခင်ပွန်းဖွဲ့လေ၏၊ ချစ်ကျွမ်းဝင် လတ်သော် လင်မြေခွေး မှာထားသောအတိုင်း ပြောလေ၏၊ ထိုအခါ ဆိတ်မသည် “အဆွေခင်ပွန်းမ... သင့်လင်သည် ငါ့အမျိုးဆိတ်တို့ကို စားအပ်ကုန်ပြီ၊ ငါကြောက်၏၊ မလိုက်ဝံ့”ဟု ပြော၏၊ “အို-အဆွေခင်ပွန်းမ...မကြောက်ပါလင့် လိုက်သာလိုက်ခဲ့ပါ၊ သေပြီးသော မြေခွေးက သင့်ကို အဘယ်သို့ ပြုနိုင်အံ့နည်း”ဟု ပြောပြန်၏။
“အဆွေခင်ပွန်းမ... သင်၏လင်ကား ပရိယာယ်မာယာများ၏၊ ငါ သည်ကြောက်၏”ဟု ပြောဆိုလေ၏။
ပရိယာယ်အသွင် ဆိတ်မမြင် ထိုသို့ မြေခွေးမသည် အဖန်ဖန် တောင်းပန်သည်ရှိသော် တကယ်သည် ဖြစ်လိမ့်မည်ဟု ယုံကြည်လျက် ဆိတ်မသည် လိုက်လေ၏၊ လိုက်သော်လည်း ဘယ်လိုပြုမည်ကို ဘယ်သူသိနိုင်မည်နည်း”ဟု မြေခွေးဖို၌ ယုံမှားသံသယရှိရကား မိမိကမသွားဘဲ မြေခွေးမကို ရှေ့ကသွားစေ၍ သတိနှင့်လိုက်၏၊ ပူတိမံသ မြေခွေးလည်း မြေခွေးမနှင့်ဆိတ်မတို့ ခြေသံကို ကြားလျှင် ဦးခေါင်းကို ထောင်၍ကြည့်၏။
ပရိယာယ်မြင်ငြား ဆိတ်မပြေးသွား ဆိတ်မမြင်လျှင် ဤယုတ်မာသော မြေခွေးမကား ငါ့ကိုသတ်လို၍ လင်ကို သေဟန်ပြုစေလျက် ငါ့ကိုခေါ်ဘိ၏ဟု ကြံစည်ကာ– “အို-မြေခွေးမ... ပူတိမံသမြေခွေး ခေါင်းထောင်၍ ကြည့်ခြင်းကို ငါမနှစ်သက်ပါ၊ ဤလိုအဆွေခင်ပွန်းမျိုးမှ ဝေးစွာရှောင်ကြဉ်ရာ၏”— ဟု မြေခွေးမအား ပြောဆိုပြီးလျှင် မလိုက်ဘဲ မိမိနေရာသို့ ပြန်လေ၏၊ မြေခွေးမလည်း ဆိတ်မကို ပြန်လိုက်အောင် မခေါ်နိုင်သဖြင့် ဆိတ်မအား အမျက်ထွက်လျက် မိမိလင် ထံသွားကာ မှိုင်၍နေ၏။
ချင်းချင်းပြစ်ပြ ကဲ့ရဲ့ကြ ထိုအခါ ပူတိမံသမြေခွေးသည် မြေခွေးမကို အပြစ်ပြောလို၍– “ရှင်မ...သင်ပဝေဏီကား ရူးသွတ်ဘိ၏၊ လင် အထံ၌ အဆွေခင်ပွန်း ဆိတ်မကို ချီးမွမ်းဘိ၏၊ ယခုအခါ လာလျက် ပြန်၍သွားသော မေဏ္ဍက မာတာမည်သောဆိတ်မကို စိုးရိမ်၍ ကြံမှိုင်ဘိ၏”— ဟု မယားမြေခွေးမကို ကဲ့ရဲ့လေ၏၊ မြေခွေးမသည် လင်၏ စကားကိုကြားလျှင်– “အမောင်-ပူတိမံသ...သင်သည် သေဟန် ဆောင်နေပါလျက် အခါမဟုတ်သည်၌ ဦးခေါင်းကို ထောင်၍ ကြည့်ဘိ၏၊ သင်သည်သာ ရူးသွတ်၏၊ ပညာမရှိ၊ အမြော်အမြင်မရှိ”—– ဟု လင်မြေခွေးဖိုကို တဖန်ပြန်၍ ကဲ့ရဲ့လေ၏။
ဆိတ်မလိမ်ညာ ခေါ်ပြန်ရာ ထို့နောက် ပဝေဏီမည်သောမြေခွေးမသည် ပူတိမံသမည်သော မြေခွေးဖိုကို “အရှင်...မစိုးရိမ်လင့်၊ ငါဥပါယ်တမျဉ်ဖြင့် ဆိတ်မကို ခေါ်ခဲ့ဦးအံ့၊ သင်သတိနှင့် နေရစ်လော့” ဟု မှာထားပြီးလျှင် ဆိတ်မထံ သွားပြန်၏၊ ရောက်လျှင်– “အို-အဆွေခင်ပွန်းမ...ငါ့အား ချစ်ခြင်း ဖြစ်ပါစေ၊ ငါ၏နှစ်သက်သော ပေးကမ်းခြင်းကို သင် ယူပါလော့၊ ငါ၏လင်သည် အသက်ရှင်၍ ထဘိ၏၊ ငါ့လင်ကို သတင်းမေးရန် ငါနှင့်လိုက်ခဲ့ပါဦး” ဟု ဆိတ်မအား သင်လိုက်လာခါမှ သူ့လင်သတိရ၍ အသက်ရှင်ပြီး ထလာသလို ပရိယာယ်ဆင်ကာ တဖန် လိုက်ရန်ခေါ်ပြန်၏။
ဆိတ်မဉာဏ်ထွင် ပရိယာယ်ဆင် ထိုအခါ ဆိတ်မသည် ဤယုတ်မာသော မြေခွေးမကား ငါ့ကိုလာ၍ လှည့်စားပြန်၏၊ ဆန့်ကျင်ဘက်ပြုလို့ မလျော်၊ ပရိယာယ် တမျိုးဖြင့်ပင် ပြန်၍လှည့်စားဦးမည် ကြံစည်လျက်— “အို-အဆွေခင်ပွန်းမ... သင့်အား ချစ်ခြင်း ဖြစ်ပါစေ၊ သင်၏ နှစ်သက်သော ပေးကမ်းခြင်းကို ငါယူပါအံ့၊ သင်တို့ထံ အခြံအရံများစွာဖြင့် လိုက်ပါအံ့၊ အစားအစာကိုသာ စီမံထားပါ” ဟု လှည့်စား၍ ပြောဆိုပြန်၏၊ ထိုအခါ မြေခွေးမသည်– “အို-အဆွေခင်ပွန်းမ... အခြံအရံ များစွာအတွက် အစားအစာကို စီမံရမည် သင်ဆိုဘိ၏၊ ထိုအခြံအရံကား အဘယ်သို့ သဘောရှိသနည်း၊ အခြံအရံအလုံးစုံသည် ဘယ်အမည်ရှိကြသနည်း၊ ငါ့အား ထိုအခြံအရံကို ပြောကြားပါ”— ဟု ဆိတ်မလှည့်စားသည်ကို အဟုတ်မှတ်၍ အခြံအရံကို မေးမြန်းပြန်၏။
ဆိတ်မဉာဏ်လျောက် ခွေးခြိမ်းချောက် ထိုအခါ ဆိတ်မသည် မြေခွေးလင် မယားအား ပရိယာယ်အားဖြင့် ခြိမ်းချောက်လို၍– “အို-အဆွေခင်ပွန်းမ... စတုရက္ခ မြေခွေး, မာဠိယမြေခွေး, ပိင်္ဂိယမြေခွေး, ထို့ပြင်ဇမ္ဗုက မြေခွေး၊ မြေခွေးတို့ကား ငါ၏ အခြံအရံတို့ ဖြစ်ကုန်၏၊ ထိုအခြံအရံတို့အတွက် အစားအစာကို စီမံထားပါ”— ဟု ပြောဆိုပြီးလျှင် ထိုလေးကောင်သာ မဟုတ်သေး၊ ထိုလေးကောင်တို့တွင် တကောင် တကောင်မှာ အခြံအရံ ငါးရာ ငါးရာစီရှိသဖြင့် မြေခွေးနှစ်ထောင်ရှိ၏၊ ထိုမြေခွေး နှစ်ထောင် ခြံရံလျက် ငါလာမည်၊ ထိုမြေခွေးတို့သည် အစာကို မစားရလျှင် သင်တို့လင်မယား နှစ်ကောင်ကို သတ်၍ စားကြလိမ့်မည်ဟု ခြိမ်းချောက်ပြောဆိုပြန်၏။
သေဘေး ကြောက်လှ ထွက်ပြေးကြ ထိုအခါ မြေခွေးမသည် ကြောက်လန့် ရကား ဤဆိတ်မလာခြင်း၌ အကျိုးမရှိ၊ မလာအောင် ဥပါယ်ဖြင့် ပြုဦးမည်ဟု ကြံစည်ကာ– “အို-အဆွေခင်ပွန်းမ...သင် အိမ်မှထွက်သည် ရှိသော် ဥစ္စာဘဏ္ဍာတို့ ပျက်စီးကုန်လတံ့၊ အဆွေ ခင်ပွန်းမ၏ အနာကင်းသော အဖြစ်ကို ငါပြောဆိုအံ့၊ ဤအရပ်၌သာ နေပါ၊ မလာပါလင့်” ဟု ပြောဆိုကာ သေဘေးမှ ကြောက်ရကား လျင်မြန်သော အဟုန်ဖြင့် ပြေးလွှား၍ လင့်ထံသို့ သွားလေ၏၊ ထိုမြေခွေးမသည် ဆိတ်မရှိရာ အရပ်သို့ တဖန်မလာဝံ့တော့ချေ။
ဇာတ်ပေါင်း ဤသို့လျှင် မြတ်စွာဘုရားသည် အတိတ်, ပစ္စုပ္ပန် နှစ်တန်သောဝတ္ထုတို့ကို အနုသန္ဓေ ဆက်စပ်တော်မူလျက်– ရဟန်းတို့... *ထိုအခါ ရုက္ခစိုးနတ်သည်-ယခုအခါ ငါဘုရား ဖြစ်လာပြီ- ဟု ဇာတ်ကို ပေါင်းတော်မူသတည်း။
ဆောင်ပုဒ် (၁) ဣန္ဒြေများ၊ စောင့်ရှောက်ငြား၊ တံခါးလုံခြုံစွာ။
(၂) ကြည့်ရှုချိန်ကျ၊ ကြည့်ရှုက မထကိလေသာ။
(၃) အချိန်မတန်၊ ကြည့်ရှုပြန်၊ ပွားရန်ကိလေသာ။
ပူတိမံသ ဇာတ်ပြီး၏။
'''နဝကနိပါတ် - ၄၃၉။
စတုဒွါရဇာတ် လူစင်စစ်က ဝေမာနိက နတ်မယ်တို့နှင့် စည်းစိမ်ခံစားရပါလျက် မရောင့်ရဲနိုင်ဘဲ ရှေ့ဆက်သွားရာ သင်ဓုန်းစက် ငရဲတွင် ဆင်းရဲကြီးစွာ ခံရသော မိတ္တဝိန္ဒကအကြောင်း။
ပစ္စုပ္ပန်ဝတ္ထု အဆုံးမခက်မှု ရဟန်းပြု နတ်လူတို့ ဆရာဖြစ်တော်မူသော မြတ်စွာဘုရားသည် ဇေတဝန်ကျောင်း၌ သီတင်းသုံးတော်မူစဉ် အဆုံးအမ ခက်သော ရဟန်းတပါးကိုအကြောင်းပြု၍ အောက်ပါအတိတ်ဇာတ်ကို ဆောင်တော်မူသတည်း။
အတိတ်ဝတ္ထု မိခင်စကား မနာကြား လွန်လေပြီးသောအခါ ကဿပဘုရား လက်ထက်တော်ဝယ် ဗာရာဏသီပြည်၌ ကုဋေနှစ်ဆယ်ကြွယ်ဝသော သူဌေးကြီး တဦးရှိလေ၏၊ ထိုသူဌေးကြီးအား မိတ္တဝိန္ဒက မည်သော သားတယောက်တည်းသာ ရှိလေ၏၊ အမိ အဘတို့ကား သောတာပန် အရိယာဖြစ်ကြကုန်၏၊ သားမိတ္တဝိန္ဒကကား အဆုံးအမက်၏၊ သီလမရှိ၊ သဒ္ဓါတရားမရှိ။
နောက်အဖို့၌ ဖခင်သူဌေးကြီး သေလွန်သည်ရှိသော် မိခင်သူဌေးကတော်သည် “ချစ်သား...သင်သည် အလွန်ရခဲသော လူ့အဖြစ်ကိုရပေ၏၊ အလှူပေးလော့၊ သီလ ဆောက်တည်လော့၊ ဥပုသ်စောင့်လော့”ဟု ပြော၏၊ “မိခင်... အကျွန်ုပ်သည် အလှူပေးခြင်းစသည်ကို အလိုမရှိ၊ တစုံတခုသောစကားကို မဆိုလင့်၊ အလိုရှိရာကို ပြုလုပ်မည်”ဟု ပြောဆို၏၊ မိခင်၏စကားကိုနားမထောင်။
သားလိမ်မာအောင် အမိသွေးဆောင် ထိုသို့ပင်ပြောဆိုသော်လည်း မိခင်သည် လပြည့်ဥပုသ်နေ့၌ “ချစ်သား... ယနေ့ဥပုသ်နေ့ဖြစ်သည် ကျောင်းသို့သွား၍ ဥပုသ်စောင့်ပါ တညလုံး တရားနာပြီးလျှင် ပြန်ခဲ့လော့၊ သင့်အား အသပြာတထောင်ပေးမည်”ဟု ဥစ္စာဖြင့်ဖြား ယောင်း၍ဆုံးမ၏၊ မိတ္တဝိန္ဒကလည်း ဥပုသ်မစောင့်လိုသောလည်း ဥစ္စာ၌တပ်စွန်းသဖြင့် ကောင်းပြီဟု ဝန်ခံ၍ကျောင်းသို့ သွားကာ ဥပုသ်ဆောက်တည်ပြီးလျှင် နံနက်စာစား၍ တနေကုန်နေကာ ညအခါနေရာတခုတွင် အိပ်လျက်နံနက်မိုးလင်းသောအခါ စောစောထ၍ မျက်နှာသစ်ပြီးလျှင် အိမ်သို့ သွားလေ၏။
သီလစောင့်ရေး တထောင်ပေး မိခင်ကြီးကား ငါ့သား ဥပုသ်စောင့်၍ တရားနာသွားသည် နံနက် စောစောကလျှင် ဓမ္မကထိက ပုဂ္ဂိုလ်တပါးကို ပင့်၍ လာလိမ့်မည် ဟု ယာဂုကို စီရင်ကာ နေရာခင်းပြီးလျှင် သားအလာကို မြှော်လင့်၍နေရာ တယောက်ထည်း ပြန်လာသော သားကိုမြင်လျှင်– “ချစ်သား ဓမ္မကထိက ပုဂ္ဂိုလ်တပါးကို ဘာကြောင့် ပင့်မလာသနည်း”ဟု မေး၏၊ မိခင် အကျွန်ုပ်ဓမ္မကထိက ပုဂ္ဂိုလ်ကို အလိုမရှိ” ဟု ပြော၏၊ “ချစ်သား...ယာဂုသောက်ပါ” ဟုပြောသောအခါ မိခင်...အသပြာတထောင်ပေးမည် ဝန်ခံထားသည်၊ ရှေးဦးစွာပေးပါ၊ နောက်မှ ယာဂုသောက်မည်”ဟု ပြောလေ၏၊ မိခင်လည်း ကတိအတိုင်း အသပြာ တထောင်ကို ပေး၏၊ မိတ္တဝိန္ဒကလည်း အသပြာတထောင်ကို အနီး၌ ထားကာ ယာဂုသောက်ပြီးလျှင် အသပြာ တထောင်ကို ယူ၍ ကူးသန်းရောင်းဝယ် ပြုလတ်သော် မကြာမြင့်မီလျှင် အသပြာ တသိန်းနှစ်သောင်းဖြစ်၍လာလေ၏။
အမိမြစ်တား ကုန်ကူးသွား ထိုအခါ မိတ္တဝိန္ဒကသည် လှေဖြင့်ကုန် ကူးသွားရန် လှေကြီးတစင်ကို ဝယ်ပြီးလျှင် ကုန်ပစ္စည်းတို့ကို အပြည့်အစုံ စီမံ၍ “မိခင်...အကျွန်ုပ်လှေဖြင့် ကုန်ကူးသွားမည်”ဟုပြော၏၊ “ချစ်သား... မသွားလင့်၊ သင်ကား တယောက်ထည်းသော သားဖြစ်သည်၊ အိမ်၌လည်း ဥစ္စာတွေ များစွာရှိ၏၊ သမုဒ္ဒရာတို့ မည်သည်မှာလည်း ဘေးရန်များလှ၏၊ ကူးမြောက်နိုင်ခဲ့၏”ဟု ပြော၏၊ မိခင်...အကျွန်ုပ်သွားမည်၊ မတားမြစ်ပါလင့်”ဟုပြော၏၊ ထိုအခါမိခင်သည် အတင်း လက်ကို ဆွဲ၍ထား၏၊ သားမိုက်လည်း မိခင်စကားကို မနာယူဘဲ မိခင်ကို သတ်ပုတ်ညှဉ်းဆဲကာ လဲစေပြီးလျှင် လှေကြီးဖြင့် သမုဒ္ဒရာသို့ သွားလေ၏။
မိတ္တဝိန္ဒက သမုဒ်တွင်ချ လှေကြီးသည် သမုဒ္ဒရာသို့သွား၍ ခုနစ်ရက် မြောက်သောနေ့၌ မိတ္တဝိန္ဒကကို အမှီပြု၍သမုဒ္ဒရာလယ်တွင် မတုန်မလှုပ် ရပ်၍ မသွားဘဲ နေလေ၏၊ ထိုအခါလူတို့သည် သူယုတ်မာ အမိကိုပြစ်မှားခဲ့၍ ငရဲခံရမည့် မိတ္တဝိန္ဒကသည် ဦးစွာနတ်ပြိတ္တာမ ၄-ဦးတို့နှင့် နတ်စည်းစိမ်ခံစားနေပုံ စာရေးတန်မဲချလတ်သော် မိတ္တဝိန္ဒကလက်၌ သုံးကြိမ်တိုင်အောင် မဲကျလေ၏၊ လူတို့သည် ဤသူယုတ်မာတယောက်အတွက် အများမပျက်စီးစေလင့်ဟု မိတ္တဝိန္ဒကကို ဖောင် တခုဖြင့် သမုဒ္ဒရာတွင် ပစ်ချလိုက်၏၊ ထိုအခါ ခဏချင်းလျှင် လှေကြီးသည် လိုရာအရပ်သို့ ပြေးသွားလေ၏။
သမုဒ်တွင်မျောလေ့ နတ်သမီးတွေ့ မိတ္တဝိန္ဒကလည်း ဖောင်တခုဖြင့် မျောသွားရာ ကျွန်းငယ်တခုသို့ ရောက်လေ၏၊ ထိုကျွန်းငယ်၌ ဖလ်ဗိမာန်ဝယ် လေးယောက်သော ဝေမာနိက နတ်ပြိတ္တာမတို့သည်ကြကုန်၏၊ ခုနစ်ရက် ငရဲ၌ ဆင်းရဲကို ခံစား၍ ခုနစ်ရက် နတ်စည်းစိမ်ကို ခံစားကြရကုန်၏၊ မိတ္တဝိန္ဒကလည်း နတ် ပြိတ္တာမတို့ကို မြင်လျှင် ဖလ်ဗိမာန်သို့သွား၍ နတ်ပြိတ္တာတို့နှင့် ခုနစ်ရက်ပတ်လုံး မွေ့လျော်ကာ နတ်စည်းစိမ်ကို ခံစားရ၏၊ နတ်ပြိတ္တာမတို့လည်း ချမ်းသာလှည့်ကုန်၍ ဆင်းရဲလှည့်ရောက်လတ်သော် မိတ္တဝိန္ဒကအား “အရှင်... ဤဗိမာန်တွင် နေရစ်ပါ၊ အကျွပ်တို့ ခုနစ်ရက်ရှိသောအခါ ပြန်လာမည်” ဟုမှာခဲ့၍ သွားကြကုန်၏။
တဏှာပျော်မွေ့ လိုမပြည့် မိတ္တဝိန္ဒကလည်း အလိုရမ္မက် ကြီးလှသဖြင့် လေးယောက်သော နတ်ပြိတ္တာမတို့နှင့် မရောင့်ရဲနိုင်ဘဲ ထိုကျွန်းငယ်မှ မိမိလာခဲ့ရင်း ဖောင်ဖြင့်ပင် သွားပြန်သော် ကျွန်းငယ်တခုသို့ ရောက်ပြန်၍ ငွေဗိမာန်ဝယ် ရှစ်ယောက်သော ဝေမာနိက နတ်ပြိတ္တာမတို့နှင့် ခုနစ်ရက် နတ်စည်းစိမ်ကို ခံစားရပြန်၏၊ ထိုမှတဖန်သွားပြန်သော် ကျွန်းငယ်တခုသို့ရောက်ပြန်၍ ပတ္တမြားဗိမာန်ဝယ် တကျိပ် ခြောက်ယောက်သော ဝေမာနိက နတ်ပြိတ္တာမတို့နှင့်၎င်း၊ ထို့နောက် ကျွန်းငယ်တခုသို့ ရောက်ပြန်၍ ရွှေဗိမာန်ဝယ် သုံးကျိပ်နှစ်ယောက်သော ဝေမာနိက နတ်ပြိတ္တာမတို့နှင့်၎င်း နတ်စည်းစိမ်ကို ခံစားရပြန်၏။
လောဘလိုက်စား ငရဲထင်မှား ထို့နောက် သုံးကျိပ် နှစ်ယောက်သော နတ်ပြိတ္တာမတို့နှင့်လည်း မရောင့်ရဲနိုင် ပြန်သဖြင့် ထိုမှတဖန် သွားပြန်သော် သမုဒ္ဒရာအလယ်၌ တံတိုင်းကြီးဖြင့် ခြံရံကာ တံခါးလေးခု ရှိသော ဥဿဒရက် ငရဲသို့ရောက်ပြန်၏၊ မိတ္တဝိန္ဒကသည် ထိုငရဲကို အကုသိုလ် ဒုစရိုက်အားကြီးသူဖြစ်၍ တန်ဆာဆင်လျက် ပျော်မွေ့ဘွယ်ကောင်းသော မြို့ကြီးသဖွယ်ထင် လာသတတ်။
ထိုအခါ မိတ္တဝိန္ဒကသည် ဤမြို့ကြီးထဲသို့ ဝင်သွားလျှင် ငါမုချစင်စစ် မင်းဖြစ်လိမ့်မည် အထင်နှင့် ဝင်သွားလေရာ ခေါင်းပေါ်၌ သင်တုန်းစက်ကို ရွက်၍ ကယ်ပါယူပါ တစာစာနှင့် ခံနေရသော ငရဲသူ သတ္တဝါကို မြင်လေ၏။
အကုဖြစ်ထိုက် ငရဲနှစ်ခြိုက် ထိုအခါ မိတ္တဝိန္ဒကအား-သင်တုန်းစက်သည် ပဒုမာကြာပန်းကဲ့သို့ ထင်လာ၏၊ ရင်ပတ်၌ရှိသော အနှောင်အဖွဲ့သည် ရင်လွှမ်းတန်ဆာကဲ့သို့ ထင်လာ၏၊ ဦးခေါင်းမှ စီးဆင်းသော သွေးသည် စန္ဒကူးနံ့သာပျောင်းကဲ့သို့ ထင်လာ၏၊ ငိုကြွေးအော်ဟစ်သော အသံသည် သီချင်းသံကဲ့သို့ ထင်လာ၏။
မိတ္တဝိန္ဒကသည် ငရဲသူသတ္တဝါ အနီးသို့ကပ်၍ “အို- ယောက်ျား... သင်ကား အလွန်လှပတင့်တယ်သော ပဒုမာ ကြာပန်းကို ပန်ဆင်ရ၏၊ ထိုကြာပန်းကို ငါ့အားပေးပါလော့”ဟုပြော၏၊ “အချင်း... ဤဝတ္ထုကား ကြာပန်း မဟုတ်ပါ၊ သင်တုန်းစက်ဖြစ်ပါသည်”ဟု ပြော၏၊ ယောက်ျား... ငါ့အား မပေးလို၍ ပြောပါသလော”ဟု မေးပြန်၏။
ပဒုမာထင်ကြိုက် ငရဲဆိုက် ထိုအခါ ငရဲသတ္တဝါသည် ငါ၏ကံကုန်သည်ဖြစ်လတံ့၊ ဤသူလည်းငါကဲ့သို့ မိခင်ကို သတ်ပုတ်ညှဉ်းဆဲ၍ လာသူဖြစ်လတ္တံ့၊ ငါပေးမည်ဟု ကြံစည်လျက် “အချင်း...လာလော့၊ ပဒုမာ ကြာပန်းကို ယူလော့”ဟုဆို၍ မိမိခေါင်းပေါ်မှ သင်တုန်းစက်ကို ယူကာ မိတ္တဝိန္ဒက ခေါင်းပေါ်သို့ ပစ်ချလိုက်၏၊ မိတ္တဝိန္ဒကလည်း ခေါင်းပေါ်သို့ရောက်မှ သင်တုန်းစက် မှန်းသိလေ၏၊ အလွန်ဆင်းရဲဝေဒနာကို ခံစားရသဖြင့် “သင်၏သင်တုန်းစက်ကို ပြန်ယူပါ၊ ပြန်ယူပါ”ဟု ငိုကြွေးအော်ဟစ်၏၊ ငရဲသူသတ္တဝါလည်း ကွယ်လေ၏။
အကုကံကြွေး နတ်ကိုမေး ထိုအခါ ဘုရားအလောင်းသည် ရုက္ခစိုးနတ်ဖြစ်၍ အခြံအရံဖြင့် ဥဿဒရက် ငရဲသို့ လှည့်လည် ကြည့်ရှုလတ်သော် မိတ္တဝိန္ဒကထံသို့ ရောက်လေ၏၊ မိတ္တဝိန္ဒကမြင်လျှင်– “အရှင်နတ်မင်း... ဤမြို့ကား တံခါး လေးခု ရှိ၏၊ သံဖြင့်ပြုလုပ်အပ်သော မြဲမြံခိုင်ခံ့သော တံတိုင်းရှိ၏၊ အကျွန်ုပ်ကို အတွင်း၌ထားလျက် ပတ်ပတ်လည် တံတိုင်းဖြင့် ကာရံပိတ်ဆို့ ဘိ၏၊ “အကျွန်ုပ်သည် အဘယ်မကောင်းမှုကံကို ပြုခဲ့ဘူးပါသနည်း”။
“အလုံးစုံသော တံခါးတို့ကို ပိတ်၍ထားအပ်သော ငှက်ကဲ့သို့ အကျွန်ုပ်ကို ပိတ်၍ထားအပ်၏၊ အပ်သည် အဘယ် မကောင်းမှု ကံကြောင့် သင်တုန်းစက်ငရဲ၌ ခံရပါသနည်း”— ဟု ရုက္ခစိုးနတ်အား မိမိမကောင်းမှုကံကို မေးလေ၏။
မိဘနှိပ်စက် ကံကြွေးတွက် ထိုအခါ မိတ္တဝိန္ဒက ခံစားနေရသော အဖြစ်ကိုမြင်သဖြင့် ရုက္ခစိုးနတ်သည်— “အချင်း-မိတ္တဝိန္ဒက... သင်ကား တသိန်း နှစ်သောင်းသော ဥစ္စာတို့ကိုရ၍ အစဉ်သနား စောင့်ရှောက်သော ဆွေမျိုးတို့စကားကို နားမထောင်မခဲ့လေ”။
“လှေကို စုန်စေနိုင်၍ ရတနာတို့၏ တည်ရာ အောင်မြင်ပြီးစီးသူ နည်းပါးလှသော သမုဒ္ဒရာသို့ သွားခဲ့၏၊ လေးယောက်သော နတ်ပြိတ္တာတို့ကို ရခဲ့၏၊ ထိုမှတဖန် ရှစ်ယောက်သော နတ်ပြိတ္တာမ၊ တကျိပ်ခြောက်ယောက်သော နတ်ပြိတ္တာမ၊ သုံးကျိပ်နှစ်ယောက်သော နတ်ပြိတ္တာမတို့ကို ရခဲ့၏”၊ “အလွန် အလိုရမ္မက်ကြီးလှသော သင်သည် အမိကို သတ်ပုတ်ညှဉ်းဆဲခဲ့သော အကုသိုလ်ကံကြောင့် သင်တုန်းစက်သို့ ရောက်ရ၏၊ အလိုရမ္မက်နှိပ်စက်သော သင်၏ ဦးခေါင်းထက်၌ သင်တုန်းစက်သည် လည်ဘိ၏”။
လောဘတပ်စွဲ ပါယ်ငရဲ “အထက်၌ ကျယ်ဝန်း၍ ပြည့်နိုင်ခဲသော အလိုဆိုး၏ နိုင်ငံသို့ လိုက်သော ထိုတဏှာကို အဖန်ဖန် တပ်စွန်းကုန်သော သူတို့သည် သင်တုန်းစက်ကို ဆောင်ရကုန်၏။
” “သင်ကား များစွာသောဥစ္စာကို စွန့်လွှတ်၍ လမ်းခရီးကို မဆင်ခြင်ဘဲသွားဘိ၏၊ လမ်းခရီးကို မဆင်ခြင်ဘဲ သွားကုန်သောသူတို့သည် သင်တုန်း စက်ကိုဆောင်ရကုန်၏” “အမှုကိစ္စကို ဆင်ခြင်ရာ၏၊ ပြန့်ပြောသော စည်းစိမ်ဥစ္စာကို ဆင်ခြင်ရာ၏၊ အကျိုးမဲ့နှင့်စပ် သောအလိုကို မမှီဝဲရာ၊ အစဉ်သနား စောင့်ရှောက်သော မိဘတို့စကားကို နားထောင်ရာ၏၊ ဤသို့ သဘောရှိသူကို သင်တုန်းစက်သည်မနှိပ်စက်ရာ”- ဟု မိတ္တဝိန္ဒကအား ပြုလုပ်ခဲ့သော မကောင်းမှုကံကို ရှင်းလင်း၍ ပြောကြားလေ၏။
ငရဲသက်များ နတ်မေးကြား မိတ္တဝိန္ဒကလည်း ရုက္ခစိုးနတ်စကားကို ကြားလျှင်– “အို-နတ်မင်း...သင်တုန်းစက်သည် ဘယ်မျှလောက်ကြာအောင် အကျွန်ုပ်ဦးခေါင်း၌ တည်လိမ့်မည်နည်း၊ အဘယ်မျှလောက်သော နှစ်အထောင်တို့ပတ်လုံး တည်လိမ့်မည်နည်း၊ အကျွန်ုပ်အား ထိုအကြောင်းကို ပြောကြားပါ”_ ဟု ရုက္ခစိုးနတ်အား နှစ်ကာလ အပိုင်း အခြားကိုမေးပြန်၏။
ကံကြွေးရှိ သမျှ ခံစားရ ထိုအခါ မိတ္တဝိန္ဒကသည် ခံစားရသော ငရဲသက်ကိုမေးသဖြင့်ရုက္ခစိုးနတ်သည်– “အို-မိတ္တဝိန္ဒက... ငါ၏စကားကိုနားထောင်ပါ၊ သင်သည် အလွန်ကြမ်းကြုတ်သော အမှုကို ပြုခဲ့မိသောကြောင့် အတိုင်းအရှည် မရှိသော ကာလပတ်လုံး ကြီးစွာသောဆင်းရဲကို အောက်မေ့ရလတံ့၊ သင်၏ဦးခေါင်း၌ သင်တုန်းစက်သည် အိုးထိန်းစက်ကဲ့သို့ လည်ဘိ၏၊ သင်တုန်းစက်ကို သင်သည် အကုသိုလ်ကံ မကုန်သေးသရွှေ့ အသက်ရှင်စဉ် မလွတ်စေနိုင်လတ္တံ့”— ဟုပြောဆိုပြီးလျှင် မိမိနေရာသို့သွားလေ၏၊ မိတ္တဝိန္ဒကလည်း ဆင်းရဲကြီးစွာ ခံစား၍သာ နေရ၏။
ဇာတ်ပေါင်း ဤသို့လျှင် မြတ်စွာဘုရားသည် အတိတ်, ပစ္စုပ္ပန် နှစ်တန်သောဝတ္ထုတို့ကို အနုသန္ဓေဆက်စပ်တော်မူလျက်— ရဟန်းတို့... *ထိုအခါ မိတ္တဝိန္ဒကသည်-ယခုအခါ အဆုံးအမ ခက်သောရဟန်း။
ရုက္ခစိုးနတ်သည်-ငါဘုရားဖြစ်လာပြီ– ဟု ဇာတ်ကို ပေါင်းတော်မူသတည်း။
ဆောင်ပုဒ် (၁) ပြုရန်အမှု၊ ဥစ္စာစု၊ ထောက်မှုဆင်ခြင်ရာ၊ (၂) မိဘစကား၊ စဉ်သနား၊ ထောင်နားစိုက်ကြရာ၊ (၃) အကျိုးမဲ့ရိုး၊ အလိုဆိုး၊ မတိုးမလိုက်ရာ။
(၄) သင်တုန်းစက်ရ၊ ဝိန္ဒက၊ မှတ်ကြထုံးတဖြာ၊ စတုဒွါရဇာတ်ပြီး၏ ၄၄၀။
ကဏှဒီပါယနဇာတ် ဆုပေးလာသော သိကြားမင်းအား ပစ္စည်းရေး နှင့်စပ်သောဆုကို မတောင်းဘဲ ကိုယ်ကျင့်ကောင်း မွန်ရေးနှင့် စပ်သောဆုကိုသာ တောင်းသော ကဏှရသေ့အကြောင်း။
ပစ္စုပ္ပန်ဝတ္ထု ပြုံးတော်မူမှ လျှောက်ထားပြု နတ်လူတို့ဆရာ ဖြစ်တော်မူသော မြတ်စွာဘုရားသည် ကပိလဝတ်ပြည်နိဂြောဓာရုံ ကျောင်း၌ သီတင်းသုံးတော်မူစဉ် သံဃာအပေါင်း ခြံရံလျက် စင်္ကြံသွားတော်မူလတ်သော် မထင်ရှားသောအရပ်၌ ပြုံးတော်မူ၏။
ထိုအခါ အရှင်အာနန္ဒာသည် သိတော်မူလျှင်– “ဘုန်းတော်ကြီးသော မြတ်စွာဘုရား... အဘယ် အကြောင်းကြောင့် ပြုံးတော်မူသနည်း၊ ပြုံးတော်မူခြင်း အကြောင်း ရင်းကိုမိန့်တော်မူပါ”ဟု လျှောက်ထားလေ၏၊ မြတ်စွာဘုရားသည် “ချစ်သား အာနန္ဒာ-ဤအရပ်တွင် ငါဘုရားသည် ကဏှရသေ့ဖြစ်ခဲ့ဘူးကြောင်းကို”မိန့်တော်မူပြီးလျှင် အောက်ပါအတိတ်ဇာတ်ကို ဆောင်တော်မူသတည်း။
သားတယောက် ဖွားလတ် စည်းစိမ်အပ် လွန်လေ ပြီးသောအခါ ဗာရာဏသီ ပြည်ဝယ် ဗြဟ္မဒတ်မင်း မင်းပြုသည် ရှိသော် ကုဋေရှစ်ဆယ် ကြွယ်ဝသော ပုဏ္ဏားတယောက်သည် သားသမီးမရှိသဖြင့် သီလဆောက်တည်လျက် သားဆုကို တောင်းလေ၏၊ ထိုအခါဘုရားအလောင်းသည် ပုဏ္ဏေးမဝမ်း၌ဖြစ်၍ ဖွားမြင်သောအခါ မည်းနက်သောအဆင်းရှိသောကြောင့် ကဏှ ဟူသော အမည်ကို မှည့်ကြကုန်၏။
အသက် တဆယ့်ခြောက်နှစ် အရွယ်ရှိသောအခါ တက္ကသိုလ်ပြည်၌ အတတ်ပညာ သင်ကြားပြီးလျှင် သင့်လျော်သောအမျိုးသမီးနှင့် အိမ်ထောင်ပြုလေ၏၊ အမိအဘ သေလွန်သောအခါ စည်းစိမ်ဥစ္စာအလုံးစုံ အုပ်ချုပ်စီမံရ၏။
လူဘောင်ပြစ်တွေ့ တောပျော်မွေ့ တနေ့သ၌ ကဏှ သတို့သားသည် ဥစ္စာ စာရင်းကို ကြည့်ရှုလတ်သော် ဥစ္စာရှင်တို့ကား ကွယ်လွန်ကြပြီ၊ ဥစ္စာတို့သာ ကျန်ရစ်ကုန်၏၊ မည်သူမျှ ယူမသွားချေ၊ ငါသည်ယူ၍ သွားအံ့ဟု ကြံစည်ပြီးလျှင် ခုနစ်ရက်တိုင်အောင် အလှူကြီးပေးလေ၏၊ ကျန်ရှိသော ဥစ္စာတို့ကိုမြင်လျှင် ဘဏ္ဍာတိုက်တံခါးတို့ကို ဖွင့်၍ အလိုရှိသူတွေယူကြဟု လှူဒါန်း စွန့်ကြဲပြီးလျှင် ဟိမဝန္တာသို့ဝင်ကာ ရသေ့ရဟန်းပြု၍ မွေ့လျော်ဘွယ် ရှိသောအရပ်ကို ရှာဖွေရာ ဤအရပ်သို့ရောက်၍ ဣန္ဒဝရုဏီ မည်သော သစ်ပင်ကို ဆွမ်းခံရွာပြု၍ အဓိဋ္ဌာန်ပြုပြီးလျှင် သစ်ပင်ရင်း၌နေ၏။
ဓုတင်ဆောင်ဘွယ် ရောင့်ရဲလွယ် အရညကင်ဓုတင်, ရုက္ခမူဓုတင်, အဗ္ဘောကာသိကဓုတင်, နေသဇ်ဓုတင်တို့ကို ဆောက်တည်၏၊ သလေးမုယောဆွမ်းတို့ကိုမစား၊ သစ်သီးဆွမ်းကို တနေ့တကြိမ်သာစား၍ ဧကာသနိက်ဓုတင်ဆောက်တည်၏၊ အလွန်အလိုနည်း၏၊ မကြာမြင့်မီလျှင် ဈာန်အဘိညာဉ်ကို ဖြစ်စေလျက် ဈာန်ကစားကာနေ၏၊ အရပ်တပါးသို့မသွားလေ၊ သီးချိန်၌ အသီးကို စား၏၊ ပွင့်ချိန်၌ အပွင့်ကိုစား၏၊ အသီးအပွင့် မရှိသော အခါ အရွက်ကိုစား၏၊ အရွက်မရှိသောအခါ အပွေး အခေါက်ကို စား၏၊ မြတ်သော ရောင့်ရဲခြင်းဖြင့် ဤအရပ်တွင် ကြာမြင့်စွာ နေခဲ့ဘူး၏။
တန်ခိုးစွမ်းဟူသိကြားပူ ထိုအခါ ကဏှရသေ့၏ သီလ တန်ခိုးကြောင့် သိကြားမင်း၏ နေရာ ပဏ္ဍုကမ္ဗလာ မြကျောက်ဖျာသည် ပူသော အခြင်းအရာကို ပြလေ၏၊ ပူသောအခြင်းအရာတို့ကား– (၁) သိကြားသက်ကုန်သဖြင့်၎င်း, (၂) ကုသိုလ်ကောင်းမှုကုန်သဖြင့်၎င်း, (၃) အာနုဘော်ကြီးသူတို့ သိကြားအရာကိုတောင့်တသဖြင့်၎င်း, (၄) ရဟန်းပုဏ္ဏားတို့၏ သီလတန်ခိုးဖြင့်၎င်း, (၅) ဒါနတန်ခိုးဖြင့်၎င်း, ပူသောအခြင်းအရာကို ပြလေ့ရှိသတတ်။